Národná rada Slovenskej republiky
III. volebné obdobie

366

Vládny návrh

Zákon

z ……. 2003,

o probačných a mediačných úradníkoch o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

Základné ustanovenia
§ 1

(1) Tento zákon ustanovuje výkon probácie a mediácie vo veciach, ktoré sa prejednávajú v trestnom konaní.
(2) Probáciu a mediáciu vykonávajú probační a mediační úradníci.
(3) Probačný a mediačný úradník vykonáva činnosť v štátnozamestnaneckom pomere; jeho služobným úradom1)   je súd.
(4) Ministerstvo spravodlivosti Slovenskej republiky koncepčne a metodicky riadi a usmerňuje výkon probácie a mediácie. 

§ 2

(1) Na účely tohto zákona sa rozumie
a) probáciou 
1.	organizovanie a výkon dohľadu nad obvineným, obžalovaným alebo odsúdeným (ďalej len „obvinený“),
2.	kontrola výkonu trestu nespojeného s odňatím slobody, vrátane uloženej povinnosti alebo obmedzenia,
3.	dohľad nad správaním obvineného v priebehu skúšobnej doby pri podmienečnom prepustení z výkonu trestu odňatia slobody,
4.	napomáhanie obvinenému k tomu, aby viedol riadny život a vyhovel podmienkam, ktoré mu boli uložené rozhodnutím prokurátora alebo súdu v trestnom konaní,
b) mediáciou mimosúdne sprostredkovanie riešenia sporu medzi poškodeným a obvineným.
	(2)  Mediácia sa vykonáva len so súhlasom poškodeného a obvineného. Ak je obvineným mladistvý, na vykonanie mediácie je potrebný aj súhlas jeho zákonného zástupcu.

§ 3
Činnosť probačného a mediačného úradníka

(1) Probačný a mediačný úradník  napomáha tomu, aby trestná vec mohla byť vo vhodných prípadoch prejednaná v niektorom z osobitných spôsobov trestného konania,) alebo aby mohol byť uložený a riadne vykonaný trest nespojený s odňatím slobody, alebo aby mohla byť väzba nahradená iným vhodným opatrením. Na tento účel probačný a mediačný úradník 
a)	obstaráva podklady týkajúce sa osoby obvineného o jeho rodinnom, sociálnom a pracovnom prostredí,
b)	utvára podmienky pre rozhodnutie o podmienečnom zastavení trestného stíhania alebo schválení zmieru,
c)	uskutočňuje úkony na účely uzavretia dohody medzi poškodeným a obvineným o náhrade škody, ktorá vznikla trestným činom alebo na účely odstránenia ujmy, ktorá vznikla trestným činom,
d)	vykonáva dohľad nad správaním obvineného v priebehu skúšobnej doby a kontrolu výkonu trestov nespojených s odňatím slobody,
e)	uskutočňuje pri výkone probácie a mediácie ďalšie úkony v trestnom konaní.
(2) Probačný a mediačný úradník na základe rozvrhu práce uskutočňuje v rámci svojej pôsobnosti úkony na písomný pokyn predsedu senátu, samosudcu a v prípravnom konaní prokurátora. Vo vhodných prípadoch v oblasti mediácie uskutočňuje úkony aj bez takého pokynu, najmä z podnetu poškodeného alebo obvineného, pričom o tom probačný a mediačný úradník bez zbytočného odkladu písomne informuje príslušný orgán činný v trestnom konaní; na vykonanie mediácie je potrebný písomný súhlas predsedu senátu alebo samosudcu a v prípravnom konaní prokurátora. 
(3) Pri výkone probácie a mediácie je probačný a mediačný úradník oprávnený získavať informácie a poznatky o osobe obvineného a stanoviská poškodeného, ktoré sú významné pre rozhodnutie súdu alebo prokurátora.
(4) Policajný orgán,) vyšetrovateľ a prokurátor informujú probačného a mediačného úradníka  o prípadoch, ktoré sú vhodné na vykonanie mediácie, a najmä v konaní proti mladistvým postupujú tak, aby mediácia mohla byť využitá od vznesenia obvinenia. 
(5) Probačný a mediačný úradník vykonáva ochranný dohľad podľa osobitného zákona.)

§ 4
Súčinnosť probačného a mediačného úradníka so štátnymi orgánmi a ďalšími inštitúciami

(1) Ak je to účelné, probačný a mediačný úradník pri výkone probácie a mediácie postupuje v súčinnosti s orgánmi sociálneho zabezpečenia, školami a školskými zariadeniami, zdravotníckymi zariadeniami, registrovanými cirkvami a náboženskými spoločnosťami, záujmovými združeniami občanov, nadáciami a ďalšími inštitúciami, ktoré poskytujú všeobecne prospešné služby.
(2) V súvislosti s výkonom probácie a mediácie je probačný a mediačný úradník oprávnený obracať sa na štátne orgány, obce, iné právnické osoby a fyzické osoby so žiadosťou o poskytnutie potrebných údajov. Právnické osoby a fyzické osoby sú povinné bez zbytočného odkladu žiadosti probačného  a mediačného úradníka vyhovieť.
(3) Ak odmietne štátny orgán, obec, iná právnická osoba alebo fyzická osoba bezdôvodne vyhovieť dožiadaniu podľa odseku 2, predloží probačný a mediačný úradník vec príslušnému orgánu činnému v trestnom konaní na ďalšie konanie.
(4) Ak je vedené trestné konanie proti obvinenému vo väzbe alebo vo výkone trestu odňatia slobody, alebo ak je vo väzbe alebo vo výkone trestu odňatia slobody spolupáchateľ alebo poškodený, postupuje probačný a mediačný úradník pri výkone svojej pôsobnosti v súčinnosti so Zborom väzenskej a justičnej stráže a príslušným orgánom činným v trestnom konaní; ak je taká osoba v kolúznej väzbe, na uskutočnenie návštevy je potrebný písomný súhlas príslušného orgánu činného v trestnom konaní.

§ 5
Predpoklady pre výkon funkcie probačného a mediačného úradníka

(1) Za probačného a mediačného úradníka môže byť vymenovaný občan Slovenskej republiky, ktorý
a)	spĺňa predpoklady podľa osobitného predpisu,)
b)	získal vysokoškolské vzdelanie druhého stupňa absolvovaním magisterského právnického, učiteľského, teologického alebo iného spoločenskovedného študijného programu alebo má uznaný doklad o takom vysokoškolskom vzdelaní vydaný zahraničnou vysokou školou. 
(2) Probačný a mediačný úradník je povinný sa zúčastňovať odbornej prípravy. Spôsob a formy odbornej prípravy a kvalifikačnej skúšky ustanoví osobitný predpis.)

§ 6
Práva a povinnosti probačného a mediačného úradníka

(1) Probačný a mediačný úradník je pri výkone svojej funkcie povinný dodržiavať povinnosti podľa osobitného predpisu.)
(2) Probačný a mediačný úradník je pri výkone svojej funkcie povinný riadiť sa pokynmi predsedu senátu, samosudcu a v prípravnom konaní prokurátora; tieto pokyny nemôžu smerovať k spôsobu a výsledku vykonávanej mediácie. 
(3) Probačný a mediačný úradník musí rešpektovať a chrániť ľudské práva a slobody, dôstojnosť človeka a zdržať sa konania, ktoré by mohlo viesť k zmareniu účelu trestného konania, alebo ktoré by vzbudzovalo pochybnosti o jeho nestrannosti. 
(4) Pri nedodržaní povinností podľa odseku 1, 2 alebo 3 môže predseda senátu alebo samosudca a v prípravnom konaní prokurátor vec probačnému a mediačnému úradníkovi  odňať.
(5) Probačný a mediačný úradník je oprávnený zisťovať stanovisko strán trestného konania k podmienečnému zastaveniu trestného stíhania, zmieru, uloženiu trestu nespojeného s trestom odňatia slobody a k iným úkonom vykonávaným  pri probácii a mediácii.
(6) Ak poruší obvinený, nad ktorým vykonáva dohľad probačný a mediačný úradník, podmienky obmedzení alebo povinností, informuje o tom probačný a mediačný úradník predsedu senátu alebo samosudcu a v prípravnom konaní prokurátora.
(7) Probačný a mediačný úradník má právo pri výkone svojej činnosti nahliadať do trestných spisov, robiť si z nich výpisky a poznámky, prípadne kópie.

§ 7
Mlčanlivosť

(1) Probačný a mediačný úradník je povinný zachovávať mlčanlivosť podľa osobitného predpisu;) povinnosti mlčanlivosti sa nemôže dovolávať vo vzťahu k policajnému orgánu, vyšetrovateľovi,  prokurátorovi alebo súdu.
(2) Probačného a mediačného úradníka nie je možné v súvislosti s vykonanou mediačnou činnosťou vyslúchať ku skutkovým okolnostiam, o ktorých sa dozvedel pri sprostredkovaní riešenia sporu alebo v súvislosti s ním, a ktoré sa neprejavili v dohode uzavretej medzi obvineným a poškodeným. Tým nie je dotknutá povinnosť  prekaziť trestný čin alebo oznámiť spáchanie trestného činu.)

Čl. II

	Zákon č. 448/2002 Z.z. o ochrannom dohľade a ktorým sa mení a dopĺňa zákon č. 140/1961 Zb. Trestný zákon v znení neskorších predpisov sa mení a dopĺňa takto:

1. V § 5 ods. 2 sa slová „pred nariadením výkonu trestu odňatia slobody“ nahrádzajú slovami „pred nástupom do výkonu trestu odňatia slobody“.

2. § 5 sa dopĺňa odsekom 3, ktorý znie:
„(3) Ak predseda senátu preruší výkon trestu odňatia slobody na čas dlhší ako  tri mesiace, rozhodne zároveň o tom, či sa má ochranný dohľad vykonávať počas prerušenia výkonu trestu odňatia slobody.“.

3. § 6 znie:
„§ 6
Ochranný dohľad vykonáva probačný a mediačný úradník okresného súdu, v ktorého obvode je miesto pobytu osoby, ktorej bol ochranný dohľad uložený, a to   v rozsahu určenom v rozhodnutí súdu. Pritom dbá, aby sa do práv odsúdeného zasahovalo len v miere nevyhnutne potrebnej na dosiahnutie účelu ochranného dohľadu.“.

4. § 9 ods. 2 písm. a) sa slová „útvar Policajného zboru“ nahrádzajú slovami „probačný a mediačný úradník“. 

Čl. III

Zákon č. 312/2001 Z.z. o štátnej službe a o zmene a doplnení niektorých zákonov v znení zákona č. 131/2002 Z.z., zákona č. 143/2002 Z.z., zákona č. 185/2002 Z.z., zákona č. 411/2002 Z.z., zákona č. 667/2002 Z.z. a zákona č. 139/2003 Z.z.,  sa dopĺňa takto:

1. V § 2 ods. 4 sa za slová „vyšších súdnych úradníkov“ vkladá čiarka a slová „súdnych tajomníkov, probačných a mediačných úradníkov“.

2. V § 2 ods. 6 sa za slová „vyšších súdnych úradníkov“ vkladá čiarka a slová „právne vzťahy súdnych tajomníkov, právne vzťahy probačných a mediačných úradníkov“.

Čl. IV

Tento zákon nadobúda účinnosť 1. januára 2004.

Mikuláš Dzurinda
predseda vlády
Slovenskej republiky

Daniel Lipšic
podpredseda vlády
a minister spravodlivosti
Slovenskej republiky